Տարածքի ընդարձակությամբ և ծովային խոշոր տերություն լինելով պայմանավորված՝ Ռուսաստանում տրանսպորտն ունի առանձնահատուկ նշանակություն։ Թեև տրանսպորտային ցանցը հզոր է, բայց դրա խտությունը բնակլիմայական խիստ բազմազան պայմանների պատճառով ամենուր նույնը չէ։ Այն խիտ է եվրոպական մասում, որտեղ տեղաբաշխված է երկրի բնակչության ու քաղաքների մեծ մասը։ Ասիական մասում տրանսպորտային ցանցը նոսր է, ընդ որում՝ անտառային ու ճահճային միլիոնավոր քառակուսի կիլոմետրերով տարածքի վրա ցամաքային ուղիներ առհասարակ չկան։ Երկրում զարգացած են տրանսպորտի բոլոր տեսակները։